Diari Oficial de la Generalitat Valenciana


Sumari del DOGV 3474, del 15-04-1999 (1999/3093)

ORDRE de 17 de març de 1999, de la Conselleria de Cultura, Educació i Ciència, per la qual es convoca concurs públic per a la concessió de beques per a l'ampliació i el perfeccionament d'estudis audiovisuals.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3474

Data del DOGV
:   15-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3093


Data del document
:   17-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ajuda pública
    * professió de la comunicació
    * material audiovisual
    * suport econòmic
    * assignació per estudis

ORDRE de 17 de març de 1999, de la Conselleria de Cultura, Educació i Ciència, per la qual es convoca concurs públic per a la concessió de beques per a l'ampliació i el perfeccionament d'estudis audiovisuals. [1999/Q3093]
  
A fi d'afavorir la formació i el perfeccionament de professionals en el camp audiovisual dins de la línia de suport i foment de l'activitat a la Comunitat Valenciana, es considera que una de les mesures que cal adoptar és facilitar l'assistència a cursos de perfeccionament i ampliació d'estudis de l'especialitat en centres de reconegut prestigi, tant nacionals com internacionals, durant 1999, d'acord amb els articles 2 i 31.4 de la Llei Orgànica 5/1982, per la qual s'aprovà l'Estatut d'Autonomia de la Comunitat Valenciana; i fent ús de la facultat que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió de beques per a l'ampliació i el perfeccionament d'estudis audiovisuals en centres nacionals o internacionals. L'import total de les ajudes no podrà excedir els 5.000.000 de pessetes, que es pagaran a càrrec de la línia 409 del programa pressupostari 455.10, Promoció Cultural, del pressupost per a 1999 de la Generalitat Valenciana.
  
Segon
  
S'aproven les bases per les quals es regirà la convocatòria i el model d'instància, que s'inclouen com a annexos I i II de la present ordre.
  
DISPOSICIONS FINALS
  
Primera
  
S'autoritza la directora general de Promoció Cultural, Museus i Belles Arts perquè dicte les resolucions que requerisquen l'aplicació i el desplegament del que disposa la present ordre.
  
Segona
  
L'ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos o 10 dies si s'opta per seguir el procediment per a la protecció dels drets fonamentals de la persona, comptats en els dos casos des de l'endemà de la seua publicació. Tot això segons el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 17 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per a la concessió de beques per a l'assistència a cursos d'ampliació i perfeccionament d'estudis audiovisuals
  
Primera. Objecte
  
Les beques tenen com a objecte afavorir la formació i el perfeccionament de professionals en el camp audiovisual.
  
Segona. Característiques de les ajudes
  
Les ajudes estan destinades a la realització de cursos audiovisuals de formació i perfeccionament en centres de reconegut prestigi, tant nacionals com internacionals.
  
Tercera. Beneficiaris
  
Els sol·licitants hauran de residir a la Comunitat Valenciana i presentar un projecte d'estudis que siga d'especial interés en el camp audiovisual.
  
Quarta. Sol·licituds
  
4.1 El termini de presentació de les sol·licituds serà d'un mes a partir de l'endemà de la publicació de la present ordre en el Diari Oficial de la Generalitat Valenciana. Si l'últim dia és inhàbil, dissabte o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
4.2 Les sol·licituds hauran de formalitzar-se segons el model que figura en l'annex II, que es facilitarà a les direccions territorials de Cultura, Educació i Ciència, i hauran d'anar acompanyades dels documents següents:
  
1) Fotocòpia del número d'identificació fiscal del sol·licitant.
  
2) Dades bancàries: número de compte, sucursal i nom de l'entitat on desitge el sol·licitant rebre l'ajuda en el cas que li siga concedida. És imprescindible que el titular del compte corrent siga el sol·licitant de la subvenció.
  
3) Declaració de subvencions que s'hagen sol·licitat amb la mateixa finalitat a altres institucions i organismes, i aquelles concedides per a la mateixa finalitat.
  
4) Currículum acadèmic del sol·licitant en les matèries referides a l'objecte de l'ajuda, degudament documentat, i la relació d'activitats professionals desplegades.
  
5) Àmplia informació sobre el curs per al qual se sol·licita l'ajuda i el seu pressupost.
  
6) Àmplia informació sobre l'escola que impartix el curs, que haurà d'incloure la llista del material de què disposa l'escola per a la docència de les pràctiques.
  
7) En el cas que la sol·licitud siga per a l'estranger, el sol·licitant haurà d'indicar els idiomes que domina i el seu nivell de coneixement.
  
4.3 La Direcció General de Promoció Cultural, Museus i Belles Arts podrà cridar als sol·licitants per a la realització d'entrevistes personals a fi de demanar qualsevol aclariment sobre la documentació presentada. La Direcció General de Promoció Cultural, Museus i Belles Arts podrà sol·licitar també l'aportació dels documents o la informació suplementària que considere oportuna per a l'estudi de la sol·licitud.
  
4.4 Tota la documentació requerida es presentarà a les direccions territorials de Cultura i Educació juntament amb la sol·licitud, o bé s'enviarà per qualsevol dels procediments establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
4.5 Les direccions territorials de Cultura i Educació trametran les sol·licituds d'ajuda a la Direcció General de Promoció Cultural, Museus i Belles Arts de la Conselleria de Cultura, Educació i Ciència, que instruirà l'expedient corresponent.
  
4.6 Si la sol·licitud no incloguera totes les dades o hi faltara documentació acreditativa, s'instaria l'interessat que en el termini de 10 dies corregira els defectes, amb l'advertència que en cas contrari no es donaria curs a la sol·licitud incompleta i s'arxivaria l'expedient. En qualsevol cas, la Direcció General de Promoció Cultural, Museus i Belles Arts podrà requerir als sol·licitants que proporcionen qualsevol informació aclaridora relativa als punts anteriorment ressenyats que resulte necessària.
  
Cinquena. Avaluació i resolució de les sol·licituds
  
5.1 Per a la valoració dels projectes, es formarà una comissió avaluadora amb la següent composició:
  
- Presidenta: la directora general de Promoció Cultural, Museus i Belles Arts o persona en qui delegue.
  
- Vicepresident: el cap del Servei de Promoció i Difusió Cultural o persona en qui delegue.
  
- Vocals: tres membres designats per la directora general de Promoció Cultural, Museu i Belles Arts.
  
- Secretari: un funcionari nomenat per la directora general de Promoció Cultural, Museu i Belles Arts.
  
5.2 Els criteris que es tindran en compte per a l'avaluació de les sol·licituds presentades seran els següents:
  
a) Currículum acadèmic i professional del sol·licitant.
  
b) Adequació de l'activitat a la projecció professional del sol·licitant.
  
c) Reconeixement, tant nacional com internacional, de l'escola on es vol fer el curs de formació.
  
d) També es consideraran els costs que supose el desplegament del programa de treball proposat, especialment en la determinació de l'import de la beca.
  
5.3 Una volta la Comissió Avaluadora realitze la valoració de les sol·licituds, tramitarà les propostes en el termini de 15 dies, i la directora general de Promoció Cultural, Museus i Bells Arts elevarà la proposta corresponent al conseller de Cultura, Educació i Ciència, que resoldrà la concessió de les ajudes i el seu import. La resolució haurà de ser dictada en el termini màxim de tres mesos a partir de la data en què finalitze la presentació de sol·licituds. En el cas que no es dictara resolució en el termini establit, la petició es consideraria desestimada.
  
Sisena. Acceptació de l'ajuda
  
Una vegada concedida la subvenció, el beneficiari haurà de manifestar-ne l'acceptació per escrit en un termini no superior a 15 dies naturals comptats a partir de la recepció de la notificació de la concessió de l'ajuda (annex III). Si el termini transcorre sense rebre's l'acceptació expressa, se li declararà decaigut en el seu dret a la subvenció concedida.
  
Setena. Obligacions dels beneficiaris
  
Són obligacions del beneficiari:
  
1) Realitzar l'activitat que fonamenta la concessió de la subvenció.
  
2) Comunicar a la Direcció General de Promoció Cultural, Museus i Belles Arts qualsevol eventualitat o modificació que puga afectar el desplegament de l'objecte de la subvenció.
  
3) Comunicar a la Direcció General de Promoció Cultural, Museus i Belles Arts l'obtenció de subvencions o ajudes per a la mateixa finalitat, procedents de qualssevol administracions o ens públics.
  
4) Sotmetre's a les actuacions de control financer que corresponen a la Intervenció General en relació amb les subvencions i les ajudes concedides.
  
5) Presentar davant de la Direcció General de Promoció Cultural, Museu i Belles Arts a partir del moment en què acabe el curs i, en tot cas, fins al 30 de novembre de 1999:
  
- Certificació de les autoritats acadèmiques, professor o professors del centre o institució on s'hagen fet els estudis o treballs, que n'acredite la continuïtat i l'aprofitament.
  
- Memòria detallada sobre el desplegament i la realització del curs per al qual va ser concedida l'ajuda.
  
6) Les activitats acadèmiques hauran de tindre lloc durant l'any 1999.
  
Vuitena. Pagament de les ajudes
  
8.1 El pagament de les ajudes es farà d'una vegada, i començarà a tramitar-se a partir del moment en què el beneficiari presente la documentació acreditativa d'haver complit les obligacions que s'especifiquen en l'apartat 7 de l'annex.
  
8.2 La documentació es presentarà a la Direcció General de Promoció Cultural, Museus i Belles Arts fins al 30 de novembre de 1999. A partir d'este dia, el crèdit quedarà anul·lat i es perdrà el dret a cobrar l'ajuda concedida.
  
8.3 Les beques són incompatibles amb d'altres que pogueren concedir-se per la mateixa activitat o una de semblant.
  
8.4 L'incompliment de qualsevol dels requisits estipulats en la convocatòria, així com la infracció provada d'algun del seus punts, faran nul·la la concessió de l'ajuda i obligaran al reemborsament de les quantitats percebudes, després de concedir audiència a l'interessat.
  
8.5 Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats, podran donar lloc a la modificació de la resolució de concessió.
  
L'import de les subvencions regulades en el present article no podrà ser en cap cas d'una quantia que, aïlladament o en concurrència de subvencions o ajudes d'altres administracions públiques o ens públics o privats, supere el cost de l'activitat que el beneficiari ha de realitzar.